Matias Rajaniemi

Matias Arvo Kristian Rajaniemi (s. 11. syyskuuta 2002 Lahti) on suomalainen jääkiekkopuolustaja, joka pelaa Mestis-joukkue Jokereissa.

 Ura 
 Seuraura 
Rajaniemi aloitti jääkiekkoilun seitsemänvuotiaana Kiekkoreippaassa ja hän on Pelicansin kasvatti. Kaudella 2019–2020 Rajaniemi nousi seuran SM-liigarinkiin. Hän teki liigadebyyttinsä 12. helmikuuta 2020 vieraissa KooKoota vastaan. Vain 17-vuotiaalle Rajaniemelle avautui paikka Pelicansin kokoonpanosta, kun sarjataulukossa kolmanneksi viimeisenä olleen joukkueen puolustuksesta oli poistunut lyhyen ajan sisään Alex Lintuniemi, Miihkali Teppo ja Topi Jaakola. Hänet merkittiin Pelicansin seitsemänneksi puolustajaksi. Rajaniemi sai ottelussa jääaikaa 10.44 minuuttia. Hänen vastuunsa SM-liigassa kasvoi loppukaudella, kun Pelicansin puolustuksen jätti useampi pelaaja. Rajaniemi pelasi parhaimmillaan jopa yli 26 minuuttia ottelua kohden. Hän pelasi SM-liigassa kaikkiaan 12 runkosarjaottelua tehden kaksi syöttöpistettä. Rajaniemi pelasi kauden aikana myös kaksi ottelua lainalla Mestis-joukkue Heinolan Peliitoissa ilman tehopisteitä.

Rajaniemi teki huhtikuussa 2020 kaksivuotisen ammattilaissopimuksen Pelicansin kanssa. Kausi 2020–2021 oli hänelle varsinainen tulokaskausi SM-liigassa ja Rajaniemi pelasi 46 runkosarjaottelua tehopistein 3+6=9 ja kolme playoff-ottelua tehden yhden maalin. Hän teki liigauransa avausmaalin 14. tammikuuta 2021 Vaasan Sportia vastaan siirretyn rangaistuksen aikana.

New York Islanders varasi Rajaniemen kuudennella kierroksella 183. pelaajana NHL:n varaustilaisuudessa 2020. Kausi 2021–2022 hänellä päättyi loukkaantumiseen aivan runkosarjan lopulla maaliskuussa 2022. Huhtikuussa Rajaniemi teki Pelicansin kanssa vuoden mittaisen jatkosopimuksen.

Marraskuussa 2022 Pelicans tiedotti, että Rajaniemen sopimus on purettu yhteisymmärryksessä. Jo samana päivänä Saimaan Pallo tiedotti tehneensä Rajaniemen kanssa kevääseen 2024 kattavan sopimuksen.

Maaliskuussa 2024 Rajaniemi teki vuoden mittaisen AHL-sopimuksen Bridgeport Islandersin kanssa. Hän liittyi joukkueeseen loppukevääksi koesopimuksella. Rajaniemi ei saanut siellä kuitenkaan peliaikaa. Syksyllä 2024 hän osallistui New York Islandersin NHL-harjoitusleirille. Kaudella 2024–2025 Rajaniemi pelasi AHL:ssä neljä runkosarjaottelua ilman tehopisteitä. Suurimman osan kaudestaan hän pelasi kuitenkin ECHL-joukkue Worcester Railersin vahvuudessa tehden 61 runkosarjaottelussa tehot 5+5=10.

Syyskuussa 2025 Rajaniemi palasi SM-liigaan ja siirtyi 1. marraskuuta asti kestävällä sopimuksella Helsingin IFK:hon, kun joukkueen puolustus kärsi loukkaantumisista. Hänen sopimuksessaan oli optio loppukaudesta 2025–2026. Lyhyen sopimuksen päätyttyä HIFK tiedotti, että hän ei jatka joukkueessa. Joulukuussa 2025 Rajaniemi siirtyi Mestikseen ja loppukauden 2025–2026 kattavalla sopimuksella Jokereihin. Sopimus sisältää seuran option kaudesta 2026–2027.

 Maajoukkueura 

Rajaniemi pelasi alle 20-vuotiaiden MM-kilpailuissa vuosina 2021 ja 2022, joista jälkimmäinen turnaus päättyi hopeaan ja ensimmäinen pronssiin. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2019, jolloin Rajaniemi voitti pronssia. Yhteensä hän on pelannut 31 nuorten ja 25 poikien maaottelua.

 Pelityyli 
Rajaniemi on kuvaillut itseään kahden suunnan puolustajaksi, joka pystyy pitämään oman pelaajan ja irrottamaan kiekosta, mutta hän osaa myös tukea hyökkäyksiä. Rajaniemi on maininnut esikuvakseen Miro Heiskasen.

 Muuta 
Rajaniemi valmistui ylioppilaaksi Lahden lyseon lukion urheilulinjalta keväällä 2023.

 Tilastot 
 2018–2019  Pelicans  A-SM  34  2  3  5  16  8  0  1  1  2 2019–2020  Pelicans  A-SM  39  2  15  17  24  1  0  0  0  0   Pelicans  SM-liiga  12  0  2  2  0  –  –  –  –  –   Peliitat  Mestis  2  0  0  0  2  –  –  –  –  – 2020–2021  Pelicans  SM-liiga  46  3  6  9  20  3  1  0  1  0  JMM  6  0  0  0  0 2021–2022  Pelicans  SM-liiga  58  1  6  7  24  –  –  –  –  –  JMM  6  0  1  1  0 2022–2023  Pelicans  SM-liiga  6  0  2  2  6  –  –  –  –  –   SaiPa  SM-liiga  25  0  2  2  6  –  –  –  –  – 2023–2024  SaiPa  SM-liiga  53  0  8  8  18  –  –  –  –  – 2024–2025  Bridgeport Islanders  AHL  4  0  0  0  0  –  –  –  –  –   Worcester Railers  ECHL  61  5  5  10  18  –  –  –  –  – 2025–2026  HIFK  SM-liiga  11  0  2  2  6  –  –  –  –  –   Jokerit  Mestis                     6 kautta  yhteensä  SM-liiga  211  4  28  32  80  3  1  0  1  0 1 kausi  yhteensä  AHL  4  0  0  0  0  –  –  –  –  – 1 kausi  yhteensä  ECHL  61  5  5  10  18  –  –  –  –  – 1 kausi  yhteensä  Mestis  2  0  0  0  2  –  –  –  –  –

 Lähteet 

 Viitteet 

Luokka:Suomalaiset jääkiekkoilijat
Luokka:New York Islandersin varaamat pelaajat
Luokka:Vuonna 2002 syntyneet
Luokka:Elävät henkilöt